इसके बाद वे अतीत में लौटती हैं अपने बचपन में। लाहौर में जहाँ वह पैदा हुईं, पली-बढ़ीं, जहाँ उनके नाना-नानी और तमाम रिश्तेदार थे और जहाँ था परम्परावादी परिवार में लड़कियों पर हर तरह का बंधन। बाहर मत जाओ, दरवाजे से मत झाँको, यह न करो, वह न करो। जहाँ हर क़दम पर एक लड़की होने की कमतरी का अहसास कराया जाने का दर्द और उस विडम्बना को उन्होंने शिद्दत के साथ महसूस किया। लाहौर में बिताए अपने बचपन का जो चित्रण अजीत कौर ने किया है, वहाँ घनीभूत संवेदना के साथ उस समय का पूरा परिदृश्य जीवंत हो उठता है। अजीत कौर के लेखन में वाकई शब्दों की जादूगरी है। वह ऐसा गद्य है जिसकी संवेदना काव्यात्मक है।